Петя Дубарова
Понеделник

chitanka.info

Възседнала вълшебния си жълт велосипед,

отиде си бургаската неделя:

Раздаде и последната си чаша сладолед,

патроните от пушките изстреля

във пъстрите, невинни стрелбища на Бургас,

Красив и съразмерен като схема,

събужда се в прозореца ми Понеделник. Аз,

сънлива и разрошена, поемам

все още тъй неделна. Но в ръката ми тежи

чанта, толкова учебници побрала.

А на устните ми пак припряно почва да жужи

всяка дума от урока. С обич бяла

в свойта светла класна стая като в пита златен мед

ще намеря свойта медена килия —

понеделнична и свежа, като пролетна пчела,

бързам мед по-нов и светъл да открия.

10.5.1977

Издание:

Петя Дубарова, „Аз и морето“, издателство „Георги Бакалов“, Варна, 1980

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.